“Mukulu wange Mukiibi abadde muntu wa maanyi mu ggwanga era tusuubira abantu bangi abagenda okuyiika mu lumbe okumukungubagira naddala okutandika leero ku Lwokusatu omulambo lwe gunaatuuka mu makaage amakulu e Kitemu Nsangi” bw'atyo muganda w’omugenzi, Eddie Ssetuba bwe yategeezezza.
Ssetuba yagambye nti ku mmande ekiro, abavubuka ababbi baayise mu lumbe ne banyagulula abantu amasimu ababadde bagatadde mu bifo gye bagakyajingira gattako abakyala abaabadde bafumba emmere.
Embeera eno yawalirizza famire okutuula n’abakulira enteekateeka z’okuziika ne bayongera okuleeta poliisi n’amagye banyweze ebyokwerinda.
Bakira amagye agazimbye ne tenti mwe banaasula okwetoolola amaka tebakkiriza muntu yenna kweyimiriza ku mmotoka ya muntu gattako okuyingira mu bisenge.
Wadde embeera eggulo yasiibye bwetyo aba famire baaleese abasiizi ba langi b’enju okulaba ng’omulambo gwa kitaabwe gutuukira mu kitiibwa.
Leero omulambo gwa Mukiibi gwakutuusibwa mu lutikko e Lubaga ku ssaawa 10:00 ez’oku makya nga guva mu ggwanika lya A- Plus mu ddwaaliro e Mengo era ng’okusaba kuno kwa kukulemberwa ssaabasumba Cyprian Kizito Lwanga era nga ne mukyala w’omukulembeze w’eggwanga Janet Museveni era minisita w’eggwanga asuubirwa okubeerayo.
Okusaba nga kuwedde omulambo bakugutwala ku yinivasite ye eya St. Lawrence abayizi bamukubeeko eriiso evvannyuma wanaava atwalibwe mu makaage amakulu e Kitemu Nsangi gy’anaasula.
lug_Latn lug_Latn lug_Latn lug_Latn lug_Latn lug_Latn lug_Latn